รายการเดินหน้าประเทศไทย : มติคณะรัฐมนตรีฉบับประชาชน วันที่ 12 ธันวาคม 2560
คณะรัฐมนตรีอนุมัติโครงการบรรเทาอุทกภัยเมืองนครศรีธรรมราชอันเนื่องมาจากพระราชดำริ ระยะเวลา 6 ปี  (2561-2566) กรอบวงเงิน 9,580 ล้านบาท พร้อมทั้งผ่อนผันให้ยกเว้นมติ ครม.เพื่อขอใช้ประโยชน์พื้นที่ป่าสงวนแห่งชาติป่าเลนปากพยา-ปากนคร แปลงที่ 1 เนื่องจากปัจจุบันความสามารถในการระบายน้ำของคลองธรรมชาติอยู่ที่ 268 ลูกบาศก์เมตร/วินาที แต่หลังจากดำเนินโครงการนี้แล้วจะสามารถระบายน้ำได้ 750 ลบ.ม./วินาที ซึ่งช่วยลดปัญหาอุทกภัยได้ราว 90%

คณะรัฐมนตรีเห็นชอบมาตรการโครงการปรับพื้นที่ปลูกพืชทดแทนการปลูกข้าวนาปรังรอบ 2 ตามแผนการผลิตและการตลาดข้าวครบวงจรปี 60/61 เพื่อลดการปลูกข้าวนาปรัง โดยมีโครงการ ประกอบด้วย 
1.โครงการขยายการส่งเสริมการปลูกพืชหลากหลาย ฤดูนาปรังปี 2561 เป้าหมาย 300,000 ไร่ ใน 53 จังหวัด ระยะเวลาดำเนินการตั้งแต่เดือน พ.ย.2560 - มิ.ย.2561 โดยส่งเสริมให้เกษตรกรลดกรอบการปลูกข้าว ปรับเปลี่ยนเป็นปลูกพืชอื่นแทน โดยสนับสนุนค่าใช้จ่ายให้ไร่ละ 2,000 บาท ครัวเรือนละไม่เกิน 15 ไร่
          2.โครงการขยายการปลูกพืชปุ๋ยสด ฤดูนาปรัง ปี 2561 เป้าหมาย 200,000 ไร่ ใน 10 จังหวัด ระยะเวลาดำเนินการตั้งแต่เดือน พ.ย.2560 - มิ.ย.2561 โดยส่งเสริมให้เกษตรกรปลูกปุ๋ยสดแทนปลูกข้าว ผ่านการสนับสนุนเมล็ดพันธุ์ต้นทุนไร่ละ 5 กิโลกรัม และค่าไถ 2 ครั้ง เป็นค่าไถเตรียมดินไร่ละ 500 บาท และค่าไถกลบไร่ละ 500 บาท ครัวเรือนละไม่เกิน 15 ไร่
          3.โครงการส่งเสริมการปลูกพืชอาหารสัตว์ ฤดูนาปรัง ปี 2561 เป้าหมาย 400,000 ไร่ ใน 28 จังหวัด ระยะเวลาตั้งแต่เดือน พ.ย.2560 - มิ.ย.2561 โดยส่งเสริมให้เกษตรกรปลูกพืชอาหารเลี้ยงสัตว์ทดแทนการปลูกข้าว เช่น ต้นข้าวโพดพร้อมฝัก และเมล็ดเลี้ยงข้าวโพดเลี้ยงสัตว์ โดยสนับสนุนค่าใช้จ่ายไร่ละ 2,000 บาท ไม่เกินรายละ 15 ไร่
คณะรัฐมนตรีเห็นชอบมาตรการเพื่อสนับสนุนการดำเนินโครงการสานพลังประชารัฐ เพื่อให้บริษัทหรือห้างหุ้นส่วนนิติบุคคลที่ได้มีการจ่ายเงินเพื่อเป็นค่าใช้จ่ายในการสนับสนุนโครงการสานพลังประชารัฐหรือเพื่อดำเนินการภายใต้โครงการสานพลังประชารัฐ สามารถนำค่าใช้จ่ายดังกล่าวมาหักได้ตามที่จ่ายจริง แต่ไม่เกินร้อยละ 5 ของกำไรสุทธิ ทั้งนี้ สำหรับค่าใช้จ่ายที่ได้จ่ายในรอบระยะเวลาบัญชีที่เริ่มในหรือหลังวันที่ 1 มกราคม 2560 ถึง 31 ธันวาคม 2561

คณะรัฐมนตรียกเว้นเก็บค่าธรรมเนียมผ่านทางหลวงพิเศษหมายเลข 7 หรือมอเตอร์เวย์ และทางหลวงพิเศษหมายเลข 9 หรือ วงแหวนรอบนอก โดยเริ่มตั้งแต่เวลา 00.01 น.ของวันที่ 28 ธ.ค.2560 จนถึงเวลา 24.00 น. วันที่ 4 ม.ค.2561 เพื่ออำนวยความสะดวกแก่ประชาชนในการเดินทางกลับภูมิลำเนาในช่วงเทศกาลปีใหม่ ลดปัญหาการจราจรที่ติดขัดในช่วงที่มีการเดินทางจำนวนมาก และเป็นของขวัญปีใหม่ให้กับประชาชน